***Referat fra bestyrelsesmødet den 5.december 2017.***

*Tilstede var: Palle Knudsen, Erling Andersen, Helle Melgaard, Kurt Castello og Bente Madsen.*

***Punkt 1.***

***Lovliggørelse af kajakskjulet.***

I forbindelse med lovliggørelse af kajakskjulet kræver kystdirektoratet at, vi søger Faaborg Midt Fyn kommune om, at der laves en lokalplan for området. Erling tager kontakt til teknisk forvaltning om hvordan man gør dette. Skal der laves en beskrivelse af havnen og de formål den bruges til, laver Bente et oplæg derom til behandling i bestyrelsen.

***Punkt 2.***

***Afsked med Poul og Tove.***

*Bestyrelsen mødes med Poul og Tove den 19. december kl. 10 til formiddagskaffe i fælleshuset, hvor der takkes for god indsats igennem årene med Poul og Tove.*

*Kurt har fået en inventarliste, således Poul og Kurt kan gå denne igennem sammen.*

***Punkt 3.***

***Generalforsamling.***

*Afholdes den 20. marts i Svanninge sognegård som vanlig. Bestyrelsen drøftede hvordan vedtægtsændringer skal håndteres på generalforsamlingen ifh. til beboerne imellem bækkene. Bente undersøger om, alle skal have et personligt brev derom eller de kan indkaldelse til generalforsamlingen via den annonce som der sættes i den lokale ugeavis, når der er vedtægtsændringer på programmet. Skulle de vise sig at alle skal modtage en personligt brev om vedtægtsændringerne, omdeles dette sammen med ugeavisen****.***

***Punkt 4.***

***Prisstigning på langtidsleje gældende fra den 1. januar 2018.***

Bestyrelsen har valgt at hæve priserne for langtidsleje fra den 1. januar 2018.   
Dette sker da det er mere end svært at sælge pladser, da priserne for langtidsleje har været så lave, at nye pladslejere med fordel, har kunnet langtidsleje til en væsentligt billigere pris end ved et indskud i en plads. Samtidig har bådejere der har langtidslejet været fritaget for kontingent, hvilket betyder at de ikke betaler til havnens drift.   
Bestyrelsen har derfor valgt at lægge sig op at priserne fra Faaborg og Assens havn.   
Inderhavnen: Ingen prisstigninger   
Bro 1 – 2: Stiger fra 700 kr. til 1400 kr. pr. mdr.   
Bro 3: Fra 800 kr. til 1600 kr. pr. mdr.   
Bro 4 -5: Stiger fra 900 til 2000 kr. pr. mdr.   
Bro 6: Fra 1300 kr. til 2600 kr. pr. mdr.   
  
Det samme gælder for vinteropbevaring på land, da bådejere søger imod Faldsled

havn for at få opbevaret deres båd på land på grund af prisen. Her bliver prisstigningen fra 150 kr. til 500 kr. pr. mdr.

Autocampere får ligeledes en mindre prisstigning fra den 1. januar 2018. Døgnpriser stiger fra 110 kr. til 120 kr. samt el stiger fra 10 kr. til 20 kr. pr. døgn.

Følgende prisstigninger er lagt ud på havnens hjemmeside og automaten bliver rettet til den 1. januar 2018.

***Punkt 5***

***Frivillig arbejdskraft.***

*Bestyrelsen afholder en infodag om frivillig arbejdskraft den 3. februar fra 14 – 16, således pladslejere har mulighed for at tilmelde sig et eller flere hold. Havnen er vært med en sandwich og en øl.*

*Det er af afgørende betydning at der bliver etableret flere hold til diverse vedligeholdelsesopgaver for at undgå prisstigning vedr. kontingent og fordi flere af holdende har mistet flere medlemmer på grund af alder eller sygdom. Blandt andet er Bøjeholdet har brug for forstærkning.*

***Punkt 6.***

***Forpagter af kiosken.***

*Havnens bestyrelse har valgt at indgå et samarbejde med Premier is for at gøre stillingen som forpagter mere attraktiv, blandt andet ved at åbne op for at en forpagter kan overtage rengøringen og vedligeholdelse af arealerne på havnen. Skulle dette vise sig at der findes en forpagter af kiosken der ønsker at løse opgaver for havnen skal Erling, Kurt og Palle deltage i ansættelsessamtalerne med udvalgte emner.*

***Punkt 7.***

***Nyt møde.***

*Bestyrelsen mødes ved Bente den 5. februar og får formuleret ændringsforslag til vedtægterne, hvorefter de juridisk skal godkendes inden de sendes til medlemmerne.*